open-index/open-wikipedia-markdown huggingface dataset:
Rosh Ashana

**Rosh Ashaná** (en ivrit: **ראש השנה**, **rosh ha-shānā**, "la kabesa del anyo") es el Anyo Muevo espiritual djudio i se fiesta el primero i el sigundo diya de Tishre (un mes en el kalendario ebreo).

Para el empesijo del anyo ebreo egzisten dos kriterios: asigun la Tora, el mes de Nisan (por marso-avril) será el primero de los meses del anyo (Shemot 12:2). Ma dempues, la tradisiyon djudia establesió el empesijo del anyo en el mes de Tishre (por syetiembre-oktobre), kuando se fiesta el **Anyo Muevo Djudio** o **Rosh Ashaná**, por konsiderarse kualo es el mes en que El Dio krió el mundo i es a partir de esta selebrasiyon kuando se kuentan los anyos. En este diya, asigún la tradisiyon, fue kriado el primer ombre: Adan.

La fiesta empiesa kuando kae el sol el diya anterior. El shofar se tanye durante sha'hrit. El sonete de este korno, kaji siempre de kodrero, yama a los djudios a la meditasiyon, al avtoanálisis i al arrepentimiento, endemas de rogar de dar sanedad, i huersa para pueder gerreyar kon las difikultades ke las personas rankontran kada diya. Es el primero de los diyas de arrepentimiento i de balanso de las échas i de las aksiyones realisadas, de meldadura i sensibilidá espesialas (Aseret Yemei Teshuva) las kualas akaban kon el Yom Kippur (Díya del Pardón). 

Endemas se konose como el *Día del Djuzgo* i komo el *Día del Rekódro* déke, asigún la tradisiyon, este diya El Dio djuzga a los ombres, abriendo tres livros: uno, kon los malos (los kualos kedan inskritos i timbrados para la muerte); otro, kon los buenos (los kualos kuedan inskritos i timbrados para la vida), i el treséro, para kenes van ser djuzgados en el Yom Kippur. 

*Rosh Ashaná* (Empesijo del Anyo), endjunto kon Yom Kippur (Diya del Padrón), konforman en la tradisiyon djudia una unidad yamada *[[Yamim Noraim]]* (Diyas Temibles), por ser el momento en kualo El Dio djuzga al mundo i dekreta lo ke va akonteser enel muevo anyo.

El 1º de Tishrei no es sólu el primer diya del anyo, sino endemas la su "kabesa". Ansina komo la kabeza kontrola al resto del puerpo, del mismo modo en este diya se predestinan todos los echos ke van akonteser enel anyo.

## Tradisiyones i kostumbres

Durante los *[[Yamim Noraim]]* (en ivrit, "diyas temibles") a los arrogamyentos diarios se inkluyen munchos rezos de penitensia (yamadas *selihot*) i poemas relijiozos (llamados *piyuttim*). Egzisten livros espesiales para Rosh Ashaná i Yom Kippur, como los *[[mahzor]]im* (plural). El saludo tradisional en *Rosh Ashaná* es "shaná tová" (en ivrit, "Un buen Anyo").

Es kostumbre kumer durante *Rosh Ashana* distintos alimentos komo sinyales de dezeyos para el anyo ke empiesa. Por egzempio, se kome mansanas kon myél o asukar para simbolisar un anyo dulse. Endemas se konose por tanyer el shofar, korno de kodrero. Durante la tarde del primer diya se realisa el *tashlih*, el simbóliko desecho de los pekados yendo a un río o korpo de agua i meldando ayí.

## Data

## Atamientos eksternos

* Gía de Rosh Hashana
* Suetos i dezeyos por el anyo muevo. Djurnal Şalom

Kateggoría:Vikipedya:Artikolos kon grafia ladina
Kateggoría:Festividades
Xankəndi

**Xankəndi** (tresladado komo *Xankendi* o *Khankendi*), ofisialmente konosida komo **Stepanakert** (en armenio: Ստեփանակերտ) entre 1923 i 1991, es una sivdad en Azerbaidjan. 

Entre 1991 i 2023, fue kapitala de la otodeklarada Repuvlika de Nagorno-Karabah, kon una povlasiyon de kaji 50.000 personas. El kontrolo de la sivdad i la rejion en total fue objekto de konflikto entre Azerbaidjan i Armenia, afilu de gerra, desde ke estos payises eskaparon de la Union Sovyetika.

## Istoria
Asigun huentes armenias antikas, egzistia una viya konosida komo as Vararakn (Վարարակն, ke signifika “aroyiko pishin” en lingua armenia), nombre basho el kualo fue konosida asta ke fue yamada Khankendi (Xankəndi) enel anyo 1847.. En 1917, diskués de la revolusiyon de Októbre en este mismo lugar, enel anyo 1923 fue trokado el su nombre a "Stepanakert", en onor a Stepan Shahumyan, un armenio komunista líder de Baku. Diskués de ke Azerbaidjan deklarase la su independensia de la Union Sovyetika, le fue trokado el su nombre de muevo por el govierno azerbaidjani komo Xankəndi, má diskués de la gerra entre Armenia i Azerbaidjan i la posterior konkista de todo el Alto Karabah por Armenia, la sivdad se yamava Stepanakert.

Enel anyo 1926, las avtoridades Sovyetikas dechidieron adoptar el plano de desinyo del arkitekto armenio Alexander Tamanian; dos planos adisionalos fueron aprovados para la ekspansiyon de la sivdad en las anyadas de los 1930 i 1960, los kualos sigian el plano orijinal de Tamanian.

## Sivdades ermanas
*  Montebello, California, Estatos Unitos d'Amerika (2005)
*  Yerevan, Armenia (2012) 

## Referensias


## Atamientos eksternos

* Stepanakert Artikolo en Armeniapedia

Kateggoría:Lokalidades de Azerbaidjan
Katēggoría:Nagorno-Karabah
Kateggoría:Vikipedya:Artikolos kon grafia ladina
Kateggoría:Lokalidades kon mas de 50.000 moradores
Dario Moreno

**Dario Moreno** fue un kantadero turkano de orijin sefardi, nasido komo **David Arugete**, el 3 de Avril de 1921 en Aydin, Smirna,  Turkiya, i muerto el 1 de Disiembre de 1968 en Estambol. Ijo de un turkano i de una meksikana konosio un gran égzito en los payises de avla fransesa en la anyada de los 1960, aziendo roles en el sinema i kantando endemas en opereta i kansiones de ritmos latinos.

## Biografiya

Dario Moreno empiesó desde mansevo kantando en los Bar Mitsvot de la komunita i en las esnogas de Esmirna. Shukur al égzito de la su voz, dempues del su servis en las huérsas armadas turkanas, fue kontratado para kantar en un tour mondial kon la orkesta de Mac Allen, lo kualo aze ke el vijitase Paris en 1948, ande desidio gravar el su primer disko, uno de boleros, kon Odéon. Dempues, komo kantadero de opereta endjunto a Luis Mariano, se une a la entreprisa Polydor i ayí kanta las kantikas de los antonses djovenes Charles Aznavour i Gilbert Bécaud. Dio el su primer konsierto enel anyo 1954, tras el kualo se konvirtio en un kantadero muy polular kon kantikas komo "Quand elle danse" (Me voy p'al pueblo), "Por favor" , "Maria Cristina veut toujours commander" (María Kristina me kere governar) en 1952, "Si tu vas à Rio" en 1958 o "Brigitte Bardot" en 1961. Endemas izo de aktor en varios filmos, en los kualos siempre izo alkun personaje eksótiko. La su kantika má konosida es "Ya Mustafa".

Durante toda la su vida estuvo muy unido a la su Turkiya kerida, ande nasió i kresió, i el destino kijió kualo el muriese en un taksi en kamino al aeropuerto de Estambol de un atako al korasón. Para antonses el tinía 47 anyos. Está entyerrado en Holon, Israel.

## Enlasos eksternos
* Pajina web de Dario Moreno

Kateggoría:Kantaderos de la Turkiya
Kateggoría:Djudios de Turkia
Kateggoría:Sefaradim‎
Kateggoría:Muzika sefaradi
Esnoga Cymbalista

La **Esnoga Cymbalista i Sentro de la Erensia Djudia** (en ivrit **בית הכנסת והמרכז למורשת היהדות ע"ש צימבליסטה**) es la esnoga prinsipala de la Universita de Tel Aviv i endemas un sentro kulturalo para la proteksiyon de la erensia djudia ubikada en la sivdad de Tel Aviv. La esnoga deve el su nombre a los suisos Paulette i Norbert Cymbalista, los kualos enkargaron el desinyo de la esnoga al arkitekto suiso Mario Botta, el kualo la desinyó enel anyo 1996. 

## La Esnoga
La esnoga fue fraguada enel anyo 1998.  Desde la parte de ahuéra, la frágua parese dos tubos echos kon tuglos trayidos de Asia. Los dos tubos kresen desde las sus bazas katradas, las kualas son las kamaretas komunes, La frágua de la esnoga tiene dos kamaretas separadas en la entrada, la kuala kria una bipolaritá entre la kamereta para meldar ke  mira asya el Oryente i el Bet Midrash ke mira asya el Oksidente.

 
El Aron Akodesh esta entornado por un aníyo de alabastro, el kualo trae luz a la kamareta, kriando una imajen de kedusha i de la luz de El Dio alderredor del Aron Akodesh. Ensima de la esnoga egziste alko paresido a una hupá, la kuala trae luz  , endemas de la inskripsiyon kon un pasuk de la Tora, la kuala dize "שויתי יהוה לנגדי תמיד" o en inglez, "Yo iva poner a El Dio siempre antes ke yo" de Teilim 16:8.. Esta esnoga fue desinyada i fraguada kuando  munchos arkitektos famozos estaban desinyando fráguas emportantes en Israel.

## Referensias


## Ver endemas
* Arkitektura modérna
*Tel Aviv
*Mario Botta

Kateggoría:Vikipedya:Artikolos kon grafia ladina
Esnoga Ehal Yehuda

La **Esnoga Ehal Yehuda** (en ivrit **בית הכנסת היכל יהודה**) o tambien konosida komo la **Esnoga Rekanati** (en ivrit **בית הכנסת רקנטי**) es una esnoga de la sivdad de Tel Aviv, unikada en la kaleja Menahem ben Saruk, enel sentro de la sivdad. La esnoga  deve el su nombre a la famiya Rekanati, una famiya djudia gréga de la sivdad de Selanik la kuala aportó el dinero para fraguar la esnoga. Por la su forma de koncha marina, la kuala arikódra a las de Salonika, tambien se le konose komo la **Esnoga Koncha Marina** (en ivrit, **בית הכנסת קונכית**, en grego **θάλασσα περίβλημα συναγωγή**) i por el su kolor blanko. La Esnoga fue desinyada por los arkitektos yisraelis Itshak Toledano i Aharon Russo, os suisos Paulette i Norbert Cymbalista, i fue aperturada enel anyo 1980. 

## La Esnoga
La esnoga fue aperturada enel anyo 1980: la mayoria de los fideles son djudios grégos de las komunitas de Salonika i Rodas.  La Esnoga mira asya el Nord: en la su entrada tiene basho relievos kon desinyos djudios del desinyador Yehezkel Kimhi, myentras ke los vidros koloreados de las ventanas de la esnoga kon imajenes de hagim son del desinyador Josef Shealtiel. 
 La esnoga tiene una kapachitá para 600 personas, 400 ombres i 200 mujeres.
 
## Referensias


## Ver endemas
* Arkitektura modérna
*Tel Aviv

## Enlasos eksternos
*Bate Knesiot del Mundo

Kateggoría:Vikipedya:Artikolos kon grafia ladina
Tefilat Adereh

**Tefilat Adereh** o la  **Orasion del Viajero** (Ivrit: ), es una orasion la kuala la dizen los djudios kuando empiesan un viaje por ayre, la mar o afilú en viajes lungos en arabá, otobus o tréno.  Se melda al empesijo de kada viaje, i se dize prefreivelmente de pyé, anke este no es hová.  Munchas vezes se ankontra eskrita en hamsas, las kualas alkunas otras vezes tienen eskrita la Shema Israel o la Birkat Abait.

## Teksto en Ivrit


### Transliterasiyon
*Yehi ratzón milfaneha A-donai E-loheinu ve-lohé avotenu she-tolihenu l'shalom v'tatz'idenu l'shalom v'tadrihenu l'shalom, v'tagi'enu limhoz heftzenu l'hayim ul-simha ul-shalom. V'tatzilenu mi-kaf kol oyev veorev v'listim v'hayot ra'ot ba-dereh, u-mi-kol miné pur'aniyot ha-mitragshot la-bó la-olam. V'tishlah b'raha b'hol ma'asé yadenu v'tit'nenu l'hen ul-hésed ul-rahamim b'eineha uv-einé hol ro'enu. V'tishmá kol tahanunenu ki E-l shome'a t'filá v'tahanun atá. Baruh ata A-donai shome'a t'filá.*

## Traduksiyon al djudeoespanyol
Ke sea la Tu voluntad, Ashem, El Muestro Dio i El Dio de muestros ansestros, Ke mos gies azia la paz, gies los muestros pasos i mos agas arivar al muestro destino dezeyado para la vida, alegriya i la paz, Ke nos reskates de las manos de los muestros inimigos i emboskadas enel kamino, i todo tipo de kastigos kualos se azen para vinir a la tyérra. Ke mos agas yegar kon berahá a el muestro destino, i danos grasia, hesed i miserkirordia en los Tus ojos i en los ojos de todos kualos mos miran. Ke Tu oygas el sonete de la muestra umilde orasion deké Tu eres El Dio, el kualo eskucha las orasiones. Bendicho eres Tu, Ashem, el kualo eskucha las orasiones.

## Enlasos eksternos
* Video de YouTube - Soldados del Tsáhal diziendo Tefilat Adereh en el su tank.

## Referensias


Kateggoría:Vikipedya:Artikolos kon grafia ladina
Ze'ev Djabotinsky

**Ze'ev (Vladímir) Djabotinsky** (en ivrit: זאב ז'בוטינסקי, en ruso: Зеэв Влади́мир Евге́ньевич Жаботи́нский, Odessa, Rusia Emperiala, 17 de Októbre de 1880 – Mueva York, Estatos Unitos, 3 de Ogusto de 1940) fue un líder zionista, eskritor, traduktor, orador, djurnalista, militar i fondador de la Lejion Djudia durante la Priméra Gerra Mondial. Fue el prinsipal ideólogo de la tendensia zionista revisiyonista.

En toda la su vida, Djabotinsky estaba konvensido de ke un Estado Djudio era una nesechitá istorika la kuala tinía ke yegar. Por este, dedikó toda la su vida al fraguamyénto del mismo, i nunka kestionó kuanto válida era la su reposta.

Djabotinsky fue, entre endemas el primér komandante del Irgun, fondador de la Organisasiyon Zionista Revisiyonista, defensor de Yerushalayim komo la sivdad kapitala del futuro Estado djudio i endemas también fue el fondador del Movimento Djovenil Zionista Beitar, el kualo krió enel anyo 1923.

Djabotinsky deshó un legado intelektualo de miles de eskritos i dokumentos; letras, diskorsos, artikolos publikados, volantes i livros; los kualos sigen giando al zionismo revisiyonista deké la su manera de pensar estava má adelatrada a los tyempos i se ve endagora refleksada en la aktualitá del zionismo i de Israel.

Djabotinsky murio en Ogusto de de 1940 en un kampamento de la organisasiyon djovenil Beitar, el kualo se dezvelopaba en las ahuéras de la sivdad de Mueva York, en los Estatos Unitos d'Amerika.

En el su testamento pidió sólu ke fuese entyerrado en el futuro Estato djudio por orden del govierno ke egzistiera en akel paez. Enel anyo 1964, por orden del primér ministro yisraeli Levi Eshkol, los restos de Djabotinsky fueron yevados al Ar Ertzel en la sivdad de Yerushalayim.

## Enlasos eksternos
*Instituto Djabotinsky (en inglez) 
*Eskrito de Djabotinsky, "La Muralya de Fyérro"

 
Kateggoría:Traduktores
Kateggoría:Militares
Kateggoría:Vikipedya:Artikolos kon grafia ladina
Universita Ebrea de Yerushalayim

La **Universita Ebrea de [[Yerushalayim]]** (en ivrit **האוניברסיטה העברית בירושלים**, *A-Universita AIvrit BYirushalaim*; en arabo **الجامعة العبرية في القدس**‎, *Al-Jāmi`ah al-`Ibriyyah fil-Quds*) fue la priméra universita djudia en Israel, fondada enel anyo 1925 komo una de las institusiones del Estado Djudio «en proseso de kriasion».

## Los katro kampus

* **[[Monte Scopus|Har Atzofim]]**, ande estudia un 75% de los elevos de la universita, tiene las eskolas de Siensias Sosyales, Umanidades, Dirito, Edukasiyon i Asistensia Sosyala. Endemas tiene la Eskola de Elevos Ekstranjeros, El Instituto de Estudios de Djudaismo Kontemporáneo i el Sentro de Ensinyansa para Siegos, entre otros. Dentro del kampus se ankontra tambien la Eskola de Artes "Betzalel", anke no konforma parte de la universita.
* **[[Givat Ram]]**: sitio de la Eskola de Siensias i la Eskola de Musika. Ayí se ankontra la Biblioteka Nasionala. Biblioteka Nasionala de Israel de ovras i se topa enel kampus de Givat Ram.
* **[[Ospital Hadassa - Ein Kárem]]**: Eskolas de Medisina i Odontolojiya; Eskola de Enfermeriya.
* **[[Rehovot]]**: Este kampus, el má chiko de los katro, es el úniko ahuéra de la sivdad de Yerushalayim. Ayí se ankontran las eskolas de Agronomiya i Siensias de la Alimentasiyon, i la Eskola de Turismo.

## Prestijio

La universita es rikonosida en todo el mundo; en las sus kamaretas de klasa, estudiaron o ensinyaron no menos de sinko Premios Nobel:
* Daniel Kahneman (Ekonomiya, 2002)
* Aaron Ciechanover (Kímika, 2004)
* Abraham Hershko (Kímika, 2004)
* David Gross (Físika, 2004)
* Robert J. Aumann (Ekonomiya, 2005).
Endemas, la Universita es la eredera únika i propietaria del legado de Albert Einstein, i konserva en los sus arkivos todos los sus dokumentos manuskritos.

Para el anyo 2003, la Universita Ebrea kontaba kon 22.600 elevos, i para esta data ya tinía má de 90.000 títolos universitarios entregados.

## Galería


Dosya:Keren Hayesod Album, Hebrew University01 (cropped).jpg|Universita Ebrea de Yerushalayim, 1935 - 1937
Dosya:The National Library of Israel building - Amitay Katz.jpg|Biblioteka Nasionala de Israel
Dosya:Academy of the Hebrew Language.JPG|Akademia de la Lingua Ebrea
Dosya:Bezalel.jpg|Bezalel - Akademia de artes i desen
Dosya:הגן הבוטני הלאומי ע"ש מונטגיו למפורט - הר הצופים.jpg|Jardín Botánico Nacional
Dosya:Amfiteatron-al-shem-Rothberg.JPG|Anfiteatro en el Har Atzofim. Ayí fue la seremonia inaugurala i Albert Einstein diktó la priméra klasa de la universita
Dosya:Givat Ram campus.jpg|El kampus de Giv'at Ram


## Enlasos eksternos

* The Hebrew University of Jerusalem (sitio ofisial, en inglez).
* Albert-Einstein.org (arkivos de Albert Einstein en la Universita Ebrea de Yerushalayim, en inglez).

Katēggoría:Universita Ebrea de Yerushalayim
Katēggoría:Universitas de Israel
Universita de Tel Aviv

La **Universita de Tel Aviv**, en ivrit **אוניברסיטת תל-אביב**, es una de las amijores universitas de Israel.

Fue fondada enel anyo 1956, komo resultado de la union de las eskolas de Ekonomiya i Dirito, ansina komo de los institutos de Siensias Naturalas i de Estudios de Djurisprudensia de Tel Aviv.

Enel anyo 1963 resive la avtonomiya de la munisipalita de Tel Aviv i los sus kampus fueron establesidos en Ramat Aviv, una maále al nord de la sivdad. La universita tiene oy endia 9 eskolas, 106 departamentos i 90 institutos de piskisa. En eya estudian alderedor de 30.000 elevos.

## Eskolas

* Eskola David Azrieli de Arkitektura
* Eskola Katz de Artes
* Eskola Fleischman de Enjenieriya
* Eskola Sackler de Siensias Eksaktas
** Observatorio Wise en Mitzpe Ramon
* Eskola Entin de Umanitas
* Eskola Buchmann de Dirito
* Eskola Buchmann-Mehta de Musika
* Eskola Wise de Biolojiya
* Eskola de Administrasion
* Eskola Sackler de Medisina
* Eskola Gordon de Siensias Sosyalas
* Eskola de Jerensia i Administrasion—Eskola Recanati de Administrasion
* Eskola Goldschleger de Medisina Dentala
* Eskola Constantiner de Edukasion
* Eskola Joseph Kelman de Edukasion
* Eskola Porter de Estudios de la Natura i Ambiente
* Eskola Shapell de Lavoro Sosyal
* Sentro Tami Steinmetz para Piskisa de la Paz

## Atamientos eksternos

* Tel Aviv University website (En inglez i en ivrit)

Katēggoría:Universitas de Israel
Katēggoría:Tel Aviv
Kateggoría:Vikipedya:Artikolos kon grafia ladina
Shalom ben Yosef Shabbazi

El haham **Shalom Ben Yosef Shabbazi**, también konosido komo **Abba Shalem Shabbezi** o **Salim Elshibzi** (en ivrit **שלום שבזי**, en arabo **سالم الشبزي**) fue uno de los más grandes poetas djudios que bivían en el Yemen del syéklo XV i endagora se konsidera el "Poeta de Teman". Shabbazi nasio enel anyo 1619 en la maále djudia de Sharab, serka de Ta'izz, i bivió kaji toda la su vida en Ta'izz, sivdad de la kuala fue ekspulsado, endjunto kon la mayoría de los djudios temanis enel anyo 1679. Murió enel anyo 1720. El su padre, Yosef ben Abidjad bin Khalfun también fue un haham i poeta. El su diwan poétiko de adoración, enel kualo eskrivió serka de 550 poemas, fue publikado por priméra vez por el Instituto Ben-Zvi enel anyo 1977. El eskrivió en ivrit,arameo i djudeo-arabo. Otros eskritos del haham Shabbazi inkluyen un tratado de astrolojiya i un komentario kabalístiko en la Tora. Oy endia, la tumba del haham Shabbazi en Ta'izz es reverensiada por djudios i musulmanos por igual. Oy es konsiderado por los akadémikos komo el "Shakespeare de Teman".

El haham Shabbazi endemas eskrivió un komentario sovre la Tora yamado Hamdot Yomim. El su liderazgo fue instrumental en adjudar a los djudios de Teman a deshar pasar alkunas de los diyas mas zor de la persekusiyon en la su istorya. Mori (los djudios de Teman no yaman a sus líderes espiritualos rabino o haham, sino "Mori", palavra aramea ke signifika "el mi maestro") Shabazi eskrivió un kiná o dolyo para ser meldado durante Tisha B'Av, para arikodrar la eskpulsiyon de los djudios de Teman a una rejion enel desyerto yamada Moza; durante el tyempo ke los djudios estuvieron ekspulsados ayí, se kree ke kaji el 20% de eyos murieron. El Diwan de Mori Shabazi se ha trokado en una parte espesiala de los djudios temanis i asta de la su vida kulturala. Mori Shabazi eskrivió kaji 1500 Diwan en kaji todos los temas enel djudaismo, afilú sólu unos 300 konsigiron sobrebivir la persekusión, el tyempo i la karensia de una emprenta en Teman. El eskrivió los sus Diwan (poemas / kantikas) en arabo, ivrit i arameo. Aktualmente el govyerno yisraeli esta tentando traer los restos del haham Shabbazi a Israel.

## Shalom Shabbazi en la kultura populara

El poema del haham Shabbazi, "Im Nin'alu" (אם ננעלו) se konvirtio en una kantika muy famosa en Israel i la priméra kantika djudia oryentala konosida en todo el mundo, kantada por Ofra Haza. Otras kantikas, komo As'alk (أسألك), an sido kantadas por Zion Golan, Aharon Amram, Shoshana Damari i Ofra Haza. Otro konosido poema, "Et Dodim Kalá", fue gravado por Zohar Argov.

## Referensias


## Enlasos eksternos
* Biografiya del haham Shabbazi en ivrit
* El piyyut "Adon akol" del haham Shabbazi

Kateggoría:Vikipedya:Artikolos kon grafia ladina
Technion

El **Technion**, o **הטכניון – מכון טכנולוגי לישראל‎** en ivrit, **Technion - Instituto Teknolójiko de Israel**, está ubikado en Haifa (Israel) i es el prinsipal i má antiko instituto sientífiko i teknolójiko yisraeli.

Fondado enel anyo 1924, el Technion a sido desde los sus empesijos un emportante i aktivo líder en el dezvelopamiento i establesimiento de Israel. Fue instituido enfokado en siensias físikas, enjenieriya i arkitektura, ma afilú se a konvertido también en una de las amijores eskolas de Medisina a nivel mondial, tiniendo más premios Nobel en medisina ke kualker otra eskola médika del mundo.

La eskola de Enjenieriya Eléktrika, la eskola má grande del Technion, fue klasifikada entre los 10 amijores departamentos de Engenieriya Eléktrika del mundo, i las sus eskolas de Engenieriya/Teknolojiya i Siensias de la Komputasiyon fueron katalogadas entre las 40 amijores del mundo.

## Istorya
En 1998 el Technion lansa kon egzito el "Gurwin TechSat II", un mikrosatelit, konvirtiendo al Technion en una de las sinko únikas universitas del mundo en lansar un satelit desinyado, konstruyido i lansado por eyos mismos.

## Referensias


## Enlasos eksternos

* Pájina web ofisiala del Technion
* Pájina ofisiala en espanyol

Kateggoría:Vikipedya:Artikolos kon grafia ladina
Madjaristan

La **Repúvlika de Madjaristan**, **Majaristan**  o **Ungaria** (en Lingua madjar, *Magyar Köztársaság*) es un payis de Evropa Sentrala, el kualo konforma parte de la Union Evropea (UE). Tiene frontieras kon Ostria, Eslovakia, Ukraina, Rumania, Serbia, Kroasia i Eslovenia. Es yamada lokalmente *Tyerra de los Madjares* o *Magyarország*. Endjunto kon Polonia, Eslovakia i la Repuvlika Sheka, integra el grupo Visegrád de nasiones.

Katēggoría:Paizes
Katēggoría:Madjaristan
Kateggoría:Vikipedya:Artikolos kon grafia ladina
Katēggoría:Union Evropea
Lampa de trafik

Las **Lampas de trafik** son akeyos apareshos uzados pra sinyalisar los krusos de las kalejas, kon el buto de kontrolar el flusho del trafik (arabás, otobuses)

Oy endia, una lampa de trafik es un aparesho [mekániko o eléktriko el kualo es uzado para dar kontrolo a el trafik de arabás, otobuses i djente en los kruses de las kalejas en la sivdad. El má konosido tiene tres tipos de luzes:
* Védre (2), para avansar
* Kolorado (1), para detenerse 
* Amariyo o ámbar (3) komo tyempo intermedio del védre a kolorado, o prekosiyon si está intermitente.

Kateggoría:Vikipedya:Artikolos kon grafia ladina
Katēggoría:Sinyales de trafik
Arroz

El **arroz** es la semiya de la *[[Oryza sativa]]*. Se trata de un sereal konsiderado komo alimento básiko en munchas kulturas (en espesial la kuzina asyátika), ansina komo endemas en alkunas rejiones de Amerika Latina. La su semiya es la del sigundo sereal má produzido del mundo, dempues de el maíz. Komo el maíz es produsido para otros munchos uzos ke sólu el del konsumo umano, se puede dizir ke el arroz es el sereal má emportante para la alimentasiyon umana, i ke kontribuye a aportar kalorias en la dieta kotidiana. El arroz es responsavle del aporte de kalorias d'una sinkena parte de las kalorias konsumidas enel mundo. Desde el anyo 2008 se aze un rasyonamiento en alkunos payizes deke no ay muncho arroz disponivel. En payizes komo Bangladesh i Kambodja puede yegar a ser kaji las tres katras partes de la alimentasion de la povlasiyon.

## Referensias


## Enlasos eksternos

* Recetas de arroz Munchas formas de kuzinar arroz (en kastilyano)

Kateggoría:Vikipedya:Artikolos kon grafia ladina
Katēggoría:Alimentos
Katēggoría:Sereales
Kézo

El **kézo** o **pendir** es un alimento kriado kon leche fermentada de vaka, kavra, kodrera, bufala, gamea u otros mamíferos rumiantes. Es la konserva ideala, deke no es kolay de estropearse kon el tyempo, i endemas al sekarse, las sus kualidás amijoran en relasion kon el su peso. La leche es kuajada uzando una mistura de kuajo (o algún sustituto) i asidifikasiyon. Las bakterias se enkargan de yenar la leche de asidos, djugando endemas un emportante papel en la definisiyon de la tekstura i el savor de la mayoría de los kézos. Alkunos kézos tambien tienen mofos, tanto en la parte de ahuéra, komo internamente.

## Tipos de kézos
*Asiago
*Brie
*Camembert
*Cheddar
*Edam
*Feta/Sirene
*Gorgonzola
*Gouda
*Guayanés
*Kasseri
*Labne
*Limburger
*Manchego
*Monterey Jack
*Mozzarella
*Munster
*Oscypek
*Parmigiano
*Pecorino
*Roquefort

## Enlasos eksternos
Sami Levi

**Sami Levi** es un kantadero i musiko sefardi de la Turkiya, konosido por la su partisipasion enel grup Sefarad.

Sami nasio el 13 de Avril de 1981 en Estambol i akabó el kolej enel anyo 1998, en la eskola  Göztepe Lisesi de esta misma sivdad. Ya en la su chikés, kuando estava enel djardino de ninyos, empiesó a tener kontakto kon la musika i amostrar el su entereso por eya. 

## El su kontakto kon la musika en djudeoespanyol
Sami empiesó a aprender kantikas en djudeoespanyol kon la su bavá, desde chiko. Es komun en las famiyas sefardis de la Turkiya ke los mayores avlen sólu djudeoespanyol entre eyos, i la bavá de Sami avlava a el en este lashon. En la su famiya, Sami konosió las kantikas tradisionalas de la komunita sefardi.

Enel anyo 1996, konose a Cem Stamati, i antonses endjunto a Ceki Benşuşe  dempues desiden kriar el grup musikal Sefarad, enel kualo Sami es el kantadero lider. Resyentemente empiesó la su karriera komo kantadero en solo, en la kuala tiene dos diskos, uno un maksi-single, Hade Hade Duke Duke i un album kompleto, Disco Kolbastı ve Balkan Havaları

## Diskografiya
*Hade Hade Duke Duke (2008)
*Disco Kolbastı ve Balkan Havaları (2009)
*Seve Seve (2011)

## Referensias


## Atamientos eksternos
*Sami Levi, Bengü i otros kantaderos en el habér de la television turkana, kon motivo de la su má resiente kantika, "Kimler Geçti Alemde (Hade Hade)"

Kateggoría:Kantadores
Kateggoría:Kantaderos de la Turkiya
Kateggoría:Turkanos
Kateggoría:Sefaradim‎
Kateggoría:Muzika sefaradi
Zionizmo

El **zionizmo** es un movimento politiko internasional el kualo tiene el buto desde el su empesijo de kriar de muevo una nasion endpendyente para el pueblo djudio en Eretz Ysrael ("Tyérra de Israel"). Este movimento fue el responsável en gran parte de la fondasion del modérno Estado de Israel.

## Ver endemas
* David Ben Gurion
* Ze'ev Djabotinsky
* Neo-Zionizmo
* Post-Zionizmo

## Referensias


## Atamientos eksternos

* Organizasion Zionista Mondiala
* Las raíces de Israel. 1896-1948: de la utopía sionista al Estado judío.

Katēggoría:Zionismo
Katēggoría:Nasionalismo
Katēggoría:Movimentos de liberasiyon nasionala
Kateggoría:Istoria de Israel
Katēggoría:Konflikto arabo-yisraeli
Alsafran

El **alsafrán** es una espesia sacada de los estigmas sekos de la flor de ***Crocus sativus***, una espesie del jénero *[[Crocus]]* dientro de la famiya Iridaceae.
 
El alsafrán se konose por su savor amargo i el su golor; estos aparesen de los sus komponentes kimikos picrocrocin i safranal. Endemas kontiene un tinte de tipo karotenoide yamado krosin, el kualo da a la kumida un color amariyo durado. Esto aze del alsafrán un komponente apresiado en munchos platos en todo el mundo. En Espanya se empiega komo komponente esensial de la paeya, i para kozer arroses, karnes i pishkados. El alsafrán tiene endemas uzo en la medisina. El alsafrán tiene un presio grande deke no es kolay tenerlo, presisa muncho kudio i eshuérso. Por el su alto valor ekonómiko se le yama *oro kolorado*, el kualo a tinido munchas imitasiones.

El alsafrán está konformado por los estigmas ke pueden estar unitos o no al estil de la flor del *Crocus sativus* Lin. Es una espesia la kuala a tinido i tiene un merkato mondial liderisado por Espanya, no sólu a nivel de produksiyon sino endemas a nivel de eksportasiyon.

## Referensias


## Enlasos eksternos

* Alsafrán de Teruel 
* Alsafrán en Madridejos (Toledo)

Katēggoría:Alsafran
Katēggoría:Espesias
Katēggoría:Kolorantes para kumidas
Kateggoría:Plantas
Kuzina

La **Kuzina** (del latin *coquere*, "kuzinar") es la forma kriativa de preparar los alimentos i depende muncho de la kultura, deke los konosimyentos de los alimentos son diferentes, ansina komo endemas de la su forma de aparejarlos, ansina komo de los rituales sosyalos establesidos alderedor de la kumida. No se deve konfonder kon la gastronomiya, la kuala yevaría a la kuzina a un kampo má jeneral dedikado a todo lo relasionado con la kuzina.

Egziste un arte kulinario diferente en cada puevlo, kultura i rejión. Oy endiya, shukúr a la globalisasiyon, con la komunikasion de milyones de personas i la enfluensia de los midios de komunikasion, ansina komo del komersio, esto aze ke egzista un mayor konosimyénto i entereso por la kuzina de otros paezes i kulturas, endemas de un amijos akseso a las rus rechetas i alimentos para eyas. Afilu, la mayoria de estas rechetas i las sus variasiyones tienen los sus orijines en las kuzinas tradisionalas dezvelopadas durante muncho tyempo, kon rituales de aparejamyénto los kualos se yevan de una jenerasion a otra.

La kuzina tradisionala es un arte fondamentalmente sosyala, kon valores lokales i tradisionales, má la sosyeté modérna aze endagora má kolay el su aparejamyénto, anke la su materia prima se sembre a miles de kilometros. 

## Enlasos eksternos
*Arte Kulinario Shinezo. CCTV.com (video en kastilyano)


Kateggoría:Vikipedya:Artikolos kon grafia ladina
Kateggoría:Kultura
Safanórya

La **Safanórya**, de nombre sientifiko **Daucus carota** subespesie *sativus*, pertenese a la famiya de las umbelíferas, también yamadas apiáseas. Es el zarzavát má emportante y de mayor konsumo de las kualas pertenesen a esta famiya. La Safanórya silvestre (*Daucus carota*) es orijinala de Evropa i Asya Sud-Oksidentala. Se kultiva por la su rais, la kuala es má grande, savroza i kon una tekstura menos fibrosa, ma afilú sige siendo la misma espesie. Pertenese al grupo de las zaravátes.

## Enlasos eksternos

* Propiedás antioksidantes de la safanórya
* Safanóryas kon asukar Recheta de una savroza pasta de safanórya (en kastilyano)

Kateggoría:Vikipedya:Artikolos kon grafia ladina
Katēggoría:Zarzavates
Buchukes (biolojiya)

Se yama **buchukes**, en medisina umana i de animales, a los akeyos ke nasen endjuntos, en akeyas espesies en las kualas en la prenyada no egziste uzualmente má ke un solo ser, komo akontese en los umanos i en kaji todas las espesies de ganado. Este termo no se uza para akeyas espesies en las kualas es normal meter al mundo varios ijos a la su vez, komo perros i gatos.

Los buchukes umanos komparten el utero en la misma prenyada, ya ke uzualmente son konsevidos a la vez i endemas nasen kaji al mismo tyempo. Kuando un feto se dezvelopa sólu en la matriz, kualo es el kavzo normal, se dize ke es una prenyada simple. Komo el tamanyo de la matriz de la madre esta limitado, las prenyadas multiples tienen menos shansas de akabar kon egzito, i munchas vezes los ijos nasen en la espesie umana alderedor de la semana 37, tres semanas antes de lo normal. Jeneralmente son del mismo djenero, i kaji siempre son identikos o muy paresidos enel eksterior, ansina komo jenétikamente. Komo el nasimyento prematuro puede traer problemos a los bebes, los nasimyentos de buchukes son jeneralmente tratados kon má kudiados kuando kalen ser metidos al mundo ke un nasimyento uniko.

## Enlasos eksternos

Katēggoría:Buchukes
Katēggoría:Prenyada
Katēggoría:Biolojiya
Ella Shohat

**Ella Habiba Shohat** (en ivrit **אלה חביבה שוחט**) es una eskritora yisraeli, aktivista, oradora i profesora de Estudios Kulturalos i Estudios de la Mujer en la Universita de la Sivdad de Mueva York. Eya es de orijin iraki. Ella Shohat nasió enel anyo 1959 en Israel en una famiya Bagdadi. En la su mansevés, eya era una aktivista en los movimentos mizrahis de siédra. Oy endiya eya bive en Mueva York. En la su karriera se kontan livros ke an resivido premios i ensayos los kuales an sido inkluidos en antolojiyas. Los sus eskritos estan traduzidos del inglez a las linguas fransesa, kastilyana,  araba, portugeza, ivrit, turkana i almana, enspirando a las muevas jenerasiyones de akademikos, artistas i atktivistas politikos.

## Biliografiya
**Unthinking Eurocentrism: Multiculturalism and the Media*. Routledge, 1994.
**Eastern Revolution: Three Essays on Zionism and Mizrahim*. Jerusalem Alternative Information Center, 1999.
**Israeli Cinema: East / West politics of representation*. Universita Avierta de Israel, 2005.
**Flagging Patriotism: The Dilema of Patriotism in Transnational Perspective*. Ella Shohat i Robert Stam, Rotledge, 2006.

## Filmografiya
* 2002 - *[[Forget Baghdad: Jews and Arabs - The Iraqi Connection]]* (dokumental)
* 2002 - *[[Afghanistan: Land in Crisis]]* (dokumental)
* 2002 - *[[Guts and Glory]]* (dokumental)

## Atakamientos eksternos
*Ella Shohat en la IMDB
*Ella Shohat en el Levantine Cultural Center
*Ella Details
*Reflections of an Arab Jew

## References


Kateggoría:Aktivistas de siédra
Kateggoría:Eskritores de Israel
Kateggoría:Mizrahim
Kateggoría:Djudios Bagdadis
Samir Nakash

**Samir Nakash** (en ivrit **סמיר נקאש**; en arabo **سمير النقاش**) fue un novelista djudio irakí, kuentista i avtor de piesas de teatro nasido en Bagdad enel anyo 1938 i muerto en Petah Tikva el 6 de Djulio de 2004. Estudió literatura araba en la Universita Ebrea de Yerushalayim i fue uno de los últimos i probavlemente, el eskritor djudio má emportante en sigir eskriviendo en arabo durante toda la su karriera. Era muy konosido enel mundo arabo i entre la komunita irakí en Israel ma afilú sólu una de las sus obras fue tradusida al ivrit. El ganador del Premio Nobel de Literatura, el novelista ayifsio Naguib Mahfouz tinía un grande respekto por la su eskritura. Samir Nakash ganó el Premio del Primer Ministro yisraelí para la literatura araba.

Samir Nakash a menudo se yamaba a sí mismo "un arabo ke kree enel djudaismo". Enel dokumental "Ulvídense de Bagdad" (2002), dijo ke él no kiría ir a Yisrael, má el fue tomado kon las sus manos enmanchetadas por la Sohnut. Nunka se sintió a Yisrael komo el su paez, i sigió publikando i eskriviendo en arabo. Resivió kritikas deke nunka kijo trokar el su primer nombre, el kualo tiene sonete de nombre arabo, ma nunka achetó trokarlo. En este dokumental, Shimon Ballas, Sami Michael i Ella Shohat también avlan de las sus raises i la su erensia araba. Dempués de la su muerte, los djudios irakís deklararon el su dezeyo de ser entierrado en Irak, lo kualo aze entender ke el dedikó mayor dedikasion a Irak ke kualker ekstranjero.

## Atamientos eksternos
* Art, etc. / Exiled from Babylon, Obituary in Haaretz by Neri Livneh, 6 August 2004
* Marking the Passing of Samir Naqqash, by David Shasha, Kedma, 22 July 2004
* Mizrahi Wanderings, by Nancy Hawker, New Left Review. 25, January-February 2004

Kateggoría:Nasidos en 1938
Kateggoría:Finados en 2004
Kateggoría:Eskritores en arabo
Kateggoría:Eskritores de Israel
Kateggoría:Djudios Bagdadis
Kateggoría:Mizrahim
Minare

El **minare** o **alminar** es el nombre kon el kualo se konosen las kulas de las mishkitas. Ambos nombres vienen del arabo **منار**, *minār* o *manār*, el primero del fransez *minaret*, tomado del turkano, *minare*, el kualo a la su vez lo toma del arabo i el sigondo direktamente kon el artíkolo arabo *al-*. El biervo arabo *minar* sinyifika «fener», deke en syeklos pasados era komun meter luzes en los minares kon el buto de oryentar a los ke viajavan verso la sivdad. En arabo el biervo ke se uza oy endiya es **مئذنة** *mi'dhana*, es dizir, lugar desde ande se aze el *[[adhan]]* o yamada a meldar.

El su prinsipal buto es azer ke la mayor kantidad de djente pueda sentir kada una de las sinko yamadas a meldar. Para esto tiene uzualmente en la su parte alta, un balkon desde el kualo el muezin azia tradisionalmente la yamada a meldar uzando la su voz. Oy endiya, se uza un megafono.

La forma de los minares troka de rejion a rejion. En el Maghreb, las mishkitas tienen uno, de baza kadrada; el enshemplo kon mayor ermozura es el antiko minare de la Gran Mishkita de Kairuan en Tunesia. En el Oryente la majorita de las djamis tienen dos o katro minares, djeneralmente, i kon forma diferente. En las rejiones de enfluensia ottomana los minares de baza sirkulara, kon un balkon saliente i techo en forma de kono son ma komunes.

## Ver endemas
* Kutubiyya
* Jiralda
* Kula Hasan

## Atamientos eksternos

* Verticalidad en el Islam: minaretes

Katēggoría:Arkitektura
Katēggoría:Islam
Shavit

**Shavit** (en ivrit **שביט**, "kometa") es una roketa lansadora produsida por Israel para lansar satelits artifisiales chikos a una orbita basha. El su primér lansamyento fue el 19 de Sietembre de 1988 , kon un satelilt Ofek a bordo, aziendo de Israel el mueveno paez, dempues de la Union Sovyetika (aktualmente Rusia), Estatos Unitos, Fransia, el Reyno Unito, Italia, Kina, Singapore, Japon i la India, en tener kapachitá propia de lansamiento de satelits al espasio eksterior. La roketa lansadora Shavit fue desinyada i fabrikada por Israel Aerospace Industries (IAI).

Las roketas Shavit son lansadas desde la Baza Aerea de Palmahim por la Ajensia Espasiala Yisraeli kon una orbita retrograda para impedir ke kaygan kusures de la roketa en rejiones povladas i endemas para no vuelar sovre payizes inimigos ubikados al Oryente del paez; este aze ke los lansamientos siempre tengan una menor kapachitá ke si el lanzamiento se aziese oryentado asia el Este. La roketa lansadora tiene tres etapas, empulsadas por motores de kombustivle sólido, kon una opsion para estableser una katrena etapa kon kombustivle likido, fabrikada por IAI.

Shavit esta bazada en el misil de alkanse intermidio Jericho II i fue insiialmente dezvelopado endjuntamente kon la roketa lansadera sud afrikana RSA-3.

## Referensias
Asya Oryentala

**Asya Oryentala** es una rejión de Asya la kuala puede ser definida jeográfikamente o en termos kulturales. En jeografiya polítika abarka un área de 6.640.000 km², o kaji un 15% del kontinente. 

Má de 1.500 milyones de personas, un 38% de Asya i el 22% mondial, biven en Asya Oryentala, lo ke ekivale al doble de Evropa, anke son menos ke en Asya del Sud. Asya Oryentala es una de las rejiones más densamente povladas, la su densidad de povlasion es el triple ke la midia mondial.

## Payizes i tyerritorios ke la konforman
Los sigientes payises (estatos i territorios) estan agrupados en lo konosido komo Asya Oryentala:

* Repuvlika Popular Kina (Kina)
* *[[Hong Kong]]* (una rejión administrativa espesiala de la Repuvlika Popular Kina)
* Japon
* Repuvlika Popular Demokratika de Korea (Korea del Nord)
* Repuvlika de Korea (Korea del Sud)
* *[[Makao]]* (una rejión administrativa espesiala de la Repuvlika Popular Kina)
* Mongolia
* Repuvlika de Kina (Taiwan)

Katēggoría:Asya
Katēggoría:Rejiones de Asya
Universita de Haifa

La **Universita de Haifa** (en ivrit **אוניברסיטת חיפה**) es, endjunto al Technion la sigunda universita de la sivdad de Haifa, ubikada en el Nord de Israel. 

La universita fue fondada enel anyo 1963 en la sivdad de Haifa. Tiene aktualmente unos 13.000 elevos. La universita se topa en la parte sud de la sivdad, sovre el monte Karmel i kon esto en el punto más alto de la sivdad. La kulá de trenta pisos Eshkol-Tower, desinyada i fraguáda por el arkitekto Oscar Niemeyer, es visivle desde munchos puntos del nord del payis.

## Istorya resiente

* En 1971 se ofresen por priméra vez programas de maestrías (MA) en tres departamentos.
* En 1978 se fonda la *Israel Friends Association* para dezvelopar la universita i fraguar un muevo campus.
* En 1980 se establese el primér programa de doctorado (PhD) en el Departamento de Psikolojiya.
* En 1991 se apertura la priméra Eskola de Dirito en el Nord de Israel.

Durante la Gerra del Libanon de 2006, la universita i el Technion desharon de lavorar esos diyas. 

## Atamientos eksternos

* Priméra oja de la Universita de Haifa

Kateggoría:Vikipedya:Artikolos kon grafia ladina
Umut Güzelses

**Umut Güzelses** (en ivrit: **אומיט גונזאלס**) es un djugador turkano-yisraeli del ekip Hacettepe Spor Kulübü.

La familya de Güzelses es sefardi, desendiente de los arifujiados ke eskaparon de la Inkisision Espanyola. Eyos izieron la su aliya kuando Umut tinía 3 anyos, má la adaptasiyon al muevo paez fue zor.

## Empesijo de la su karriera
Umut empiesó la su karriera kon el klub yisraelí Hapoel Tel Aviv. Kon el fin de mantener la su sivdadaniya turkana i no ser yamado para las Huérsas Armadas de Yisrael, se unió a la armada turkana por tres meses. Hapoel no kiría desharlo ir kuando el su padre disho ke Umut tinía una amijor oferta de un ekip grande de la Turkiya. Sólu fue dempues ke el su padre amenasó kon saltar desde una de las lampas del estadio kuando el ekip achetó desharlo troker de ekip.

## Karriera en la Turkiya
Enel anyo 2006, Umut empiesó a djuegar en uno de los má grandes ekipos de la Turkiya, Fenerbahçe. El empiesó enel ekip en un djuego kontro de Sivasspor el 11 de Novembre de 2006. Umut endemas fue emprestádo a el ekip yisraeli Maccabi Herzliya, de la Sigunda Division del Futbol de Israel para la sesyon 2008–2009, dempues de estar emprestádo a Hapoel Tel Aviv la sesyon anterior. El su akódro kon el Fenerbahçe akaba el 31 de Mayo de 2011.. Umut fue eskojido para djuegar en el ekip Sub-21 de la Turkiya, i djuegó en kontro de Albania el 17 de Jenero de 2007. . Aktualmente esta djuegando para el kip Hacettepe Spor Kulübü, de la Sigunda Division Turkana, el kualo lo tiene komo empréstimo del Gençlerbirliği.

## Referensias

## Atamientos eksternos
*Stats in Israel at IFA

Kateggoría:Sefaradim‎

Kateggoría:Djudios de Turkia
Itshak Haleva

El Sinyor haham **Itshak Haleva** (en turkano **İsak Haleva**) es el aktual Rabino Shefe (en turkano "Hahambaşı") de la Turkiya. El Sinyor Itshak Haleva nasio en la sivdad de Estambol en el anyo 1940, pasó la su chikés en la sivdad de Edirne i estudió en el lisé djudio de la komunita (Beyoğlu Musevi Lisesi) i en la yeshiva Porat Yosef en Yerushalayim. Endemas en la su mansevés, fue myémbro del grup "Mahazike Atorá ("Apoyadores de la Tora"). Antes de el su nombramyénto komo Rabino Shefe, el sinyor Ishak Haleva lavoró komo el viche del Sinyor David Asseo por syete anyos i empiesó a ser el muevo Haham Bashi dempues de la muerte del Sinyor David Asseo enel anyo 2002.. El sinyor Haleva da lisiones en la Universita de Marmara i en la Universita Sakarya. En Mayo de 2010 fue votado muevamente por la komunidad djudia turkana komo Rabino Shefe.

## Ver endemas
* Istorya de los djudios en la Turkiya
* Muzeyo Djudio de la Turkiya

## Referensias

## Enlases eksternos
*Türkiye Musevi Cemaati (Site Ofisiyal) (Turko y Inglez)

Kateggoría:Sefaradim‎
Shlomo Amar

El sinyor haham **Shlomo Moshe Amar** (en ivrit **שלמה עמאר‎**) era el Rabino Shefe Sefardi de Israel *("Rishon LeZion")* desde el anyo 2003 jasta 2013. Despues sirve.

El Sinyor Amar nasio en Kasablanka, Marroko, enel anyo 1948 i izo la su aliya enel anyo 1962, kuando tinía 14 anyos. El estaba muy serkano al sinyor *[[Maran]]* Ovadia Yosef, el kualo tambien fue antes Rabino Shefe Sefardi de Israel y *"Rishon LeTzion"* i era el lider espiritual del partito relijozo yisraeli Shas. Desde Oktubre 2014, sirve komo Rabino Shefe de Yerushalayim.

Antes del su nombramyénto komo aRishon LeZion era el Shefe del Bet Din de la sivdad de Petah Tikva i endemas fue nombrado Rabino Shefe de la sivdad de Tel Aviv enel anyo 2002.

El sinyor Amar es el primer Rishon LeZion ke no es de orijin iraki desde kuando el sinyor haham Ben-Zion Meir Hai Uziel fue nombrado Rav Arashí.

## Enlasos eksternos
*Biografiya del Sinyor Amar enel Ministerio de Asuntos Eksteriores de Israel

Kateggoría:Sefaradim‎

Kateggoría:Djudios de Maroko
Katēggoría:Hahamim
Esnoga de Ben Ezra

La **Esnoga de Ben Ezra** (en ivrit **בית כנסת בן עזרא**, en arabo **معبد بن عزرا**), konosida tambien komo la **Esnoga El Genizá**  (en ivrit **בית כנסת אל גניזה**), está ubikada  en la máale kopta de Fustat, en la sivdad de El Kayro, Ayifto. Asigun la tradision, la esnoga esta ubikada en el lugar ande Moshe Rabenu fue ankontrado. La tyerra para la esnoga fue merkada enel anyo 882 por 20.000 dinares por Abraham ibn Ezra de Yerushalayim. Esta esnoga fue kompletada enel anyo 1892.

La Geniza de esta esnoga es la kuala fue ankontrada enel syéklo XIX, yena de una grande kantidad de manuskritos sagrados. La koleksiyon de manuskritos, konosida komo "La Geniza de El Kayro", fue yevada a Cambridge, Reyno Unito, basho petision de Solomon Schechter.

## Referensias


## Ver endemas
*Geniza de El Kayro
*Istorya de los djudios en Ayifto
Eskola

Una **eskola** es la frágua ande los ninyos i los mansevos resiven las sus lisiones. Akeyos ke estudian en una eskola son yamados "elevos". La palavra tiene un orijin grégo (*σχολή*) i latino (*scholē*)

Katēggoría:Edukasion
Kateggoría:Vikipedya:Artikolos kon grafia ladina
AORA

**AORA**, atnikamente konosida komo EDIG Solar, la division de EDIG, es una entreprisa yisraeli dedikada al desinyo i fabrikasion de ekips para la jenerasion de enerjiya solar uzando desinyos i teknolojiya alternativos.. 

Resientemente aperturó "Flower Power", la priméra estasion del mundo  ke jenera enerjiya solar durante el diya i en las noches puede uzar gas, benzin, biomasa o diesel, asigun el CEO de la entreprisa, Haim Fried. Esta planta, kon forma de flor i desinyada por el arkitekto Haim Dotan de YSS Engineers Ltd., esta ubikada enel kibbutz védre Samar, en la Aravá, al sud del paez. La kulá es de 30 metros de altesa, i el sistem jenera 0.1 MW, enerjiya kon la kuala se pueden servir unas 40 kazas enel kibbutz.

## Referensias


## Enlasos eksternos
*Hoja web de AORA
Enerjiya solar

La **enerjija solar** es la enerjiya obtenida a traverso de la transformasion de la luz i el kalor emitidos por el Sol. 

La radiasion solar ke alkansa la Tyerra puede uzarse por medio del kalor ke produse, ansina komo endemas a traverso de la absorsiyon de la radiasion; es una de las yamadas enerjiyas renovavles, partikolarmente del grupo no kontaminante, konosido komo enerjiya limpia o enerjiya védre. Si bien, al final de la su vida útil, los paneles fotovoltaikos pueden pasar a ser un kusúr kontaminante, el kualo oy endiya es muy zor de resiklar.

Kateggoría:Enerjiya solar
Kateggoría:Enerjiyas védres
Bet-Amishpat

El **Bet-Amishpat**, **Djuzgo** o **Korte** es un ente publiko el kualo se enkarga de resolver litijios basho el poder ke le da la Ley del paez en partikolar ande esté para aplikar la djustisia. Egzisten munchos tipos de djuzgos, komo los relijiozos, militares, para famiyas i las Kortes Supremas, entre otros.

## Etimolojiya
La palavra **Bet-Amishpat** viene del ivrit **בית המשפט**, "kaza de la djustisia", mientras ke **Korte** viene de la palavra fransez **cour** i del latin **cortem**, las kualas signifikan un "kortijo enserrado".

Katēggoría:Djustisia